‘জগ্গা জাসুস’ রিলিজ করার আগে বিভিন্ন প্রোমোশনাল ইভেন্টে ক্যাটরিনা কাইফ আর রণবীর কপূরকে দেখে মনে হচ্ছিল, পুরনো প্রেম বোধহয় ভুলতে পারেননি তাঁরা! মাখোমাখো কেমিস্ট্রি যাই বলুক না কেন, রণবীর-ক্যাটের প্রেম অক্কা পেয়েছেই। কারণ রণবীর নাকি এখন ডেট করছেন ‘রইস’এর অভিনেত্রী মাহিরা খানকে। বিদেশে একটি অনুষ্ঠানে মাহিরা এবং রণবীর দু’জনেই নিমন্ত্রিত ছিলেন। সেখানেই দু’জনকে অন্তরঙ্গভাবে আড্ডা দিতে দেখেছে পাপারাৎজি। তারপরেই বিভিন্ন জায়গায় ইন্ডাস্ট্রির নতুন ‘কাপ্‌ল’ এঁরাই কি না, তাই নিয়ে চর্চা! যদিও রণবীর এবং মাহিরা দু’জনেই সব গুজব বলে উড়িয়ে দিয়েছেন।

রণবীর-মাহিরা
রণবীরের কথায়, ‘‘সাত বছর বয়স থেকে একদিনের জন্যও সিঙ্গল ছিলাম না। কিন্তু এখন আমি সত্যিই সিঙ্গল। নিজের জন্য সময়ও পাচ্ছি। ইন্ডাস্ট্রির লোকজনের সঙ্গেও প্রচুর সময় কাটাচ্ছি। তারপর দেখছি, অভিনেত্রীদের সঙ্গেই আমার বেশি কথাবার্তা হচ্ছে!’’ সংবাদমাধ্যমকে ঠুকলেন যে বোঝাই গেল! কিন্তু রণবীর, ইন্ডাস্ট্রিতে সকলেই তো ‘সম্পর্ক আছে’ বলতে ঘাবড়ায়, তাই না?